Diario Oficial de Galicia

martes, 15 de xaneiro de 2008

III. OUTRAS DISPOSICIÓNS

Número do Dog:

10

Páxina do Dog:

975

Data da Disposición:

21 de decembro de 2007

Sección:

III. OUTRAS DISPOSICIÓNS

Organismo:

CONSELLERÍA DE TRABALLO

Rango:

Orde

Título:

Orde do 21 de decembro de 2007 pola que se establecen as bases
reguladoras das axudas e subvencións para os programas de escolas obradoiro e
casas de oficios, de obradoiros de emprego e de unidades de promoción e
desenvolvemento no ámbito da Comunidade Autónoma de Galicia e se procede á súa
convocatoria para o ano 2008.

Orde do 21 de decembro
de 2007 pola que se establecen as bases reguladoras das axudas e subvencións
para os programas de escolas obradoiro e casas de oficios, de obradoiros de
emprego e de unidades de promoción e desenvolvemento no ámbito da Comunidade
Autónoma de Galicia e se procede á súa convocatoria para o ano
2008.

Mediante o Decreto 289/1997, do 9 de outubro,
esta comunidade autónoma asumiu as funcións e servizos transferidos pola
Administración do Estado relativos á xestión realizada polo Instituto Nacional
de Emprego no ámbito do traballo, o emprego e a formación e, a través dos
decretos 211/2005, do 3 de agosto, polo que se establece a estrutura orgánica da
Xunta de Galicia, 232/2005, do 11 de agosto, polo que se fixa a estrutura
orgánica dos departamentos da Xunta de Galicia e mais o Decreto 536/2005, do 6
de outubro, polo que se establece a súa estrutura orgánica, a Consellería de
Traballo asume o exercicio das competencias e funcións, entre outras materias,
no relativo ás políticas activas de emprego.

Correspóndelle agora a esta consellería a xestión
das subvencións e axudas públicas das políticas activas de emprego, entre as que
están os programas mixtos de formación-emprego, financiados integramente con
fondos finalistas procedentes da Administración do Estado.

Dunha banda están as
escolas obradoiro, casas de oficios e obradoiros de emprego que se conciben como
programas mixtos de formación e emprego que, promovidos por entidades públicas e
privadas sen ánimo de lucro, están dirixidos a mellorar a ocupabilidade das
persoas desempregadas maiores ou menores de vinte e cinco anos, segundo proceda,
a través da súa cualificación profesional en alternancia coa adquisición de
experiencia laboral mediante a realización de obras ou a prestación de servizos
de utilidade pública ou interese social.

Pola outra banda temos as unidades de promoción e
desenvolvemento, entendidas como módulos de intervención en ámbitos territoriais
de carácter supramunicipal que, promovidos por entidades públicas ou privadas
sen ánimo de lucro con tal carácter, teñen por obxectivo final descubrir as
potencialidades de desenvolvemento e emprego na súa área de actuación,
investigando as oportunidades de creación de emprego, mediante unha axeitada
avaliación dos recursos dispoñibles, facilitando información sobre emprego e
desenvolvemento, ademais de apoiar e dinamizar proxectos de escolas obradoiro,
casas de oficios e de obradoiros de emprego e da posta en práctica de
estratexias e metodoloxías dirixidas á inserción laboral das persoas
participantes nos ditos programas de fomento do emprego. Constitúen un
instrumento básico e fundamental na dinamización e detección de novas
expectativas de emprego e de iniciativas emprendedoras no ámbito local,
especialmente as relacionadas cos novos filóns de emprego.

Coa implementación destas
medidas trátase de articular o establecemento dun conxunto de actuacións
concretas que introduzan cambios inmediatos tanto no mercado de traballo como
nas relacións laborais en Galicia co fin de lograr, entre outros obxectivos,
emprego estable sen precariedade, igualdade entre homes e mulleres, mellora das
relacións laborais, unha formación permanente e eficaz, o crecemento da economía
e do tecido produtivo, a mellora do sector primario, a política industrial e de
innovación e o benestar e a cohesión social, co obxecto de situar a Galicia nuns
indicadores aceptables de convivencia e de cohesión social que se axusten a
parámetros medios en correspondencia coa Unión Europea, garantindo os niveis da
taxa de emprego; de calidade e estabilidade no emprego; de desemprego; de
sinistralidade laboral; de integración laboral da xuventude; de igualdade de
oportunidades entre homes e mulleres galegas e de conciliación da vida familiar
e laboral.

Así, estes programas mixtos de formación e emprego están dirixidos á
mellora da empregabilidade das persoas traballadoras desempregadas que
participen nesles, a través da súa cualificación profesional, en coherencia co
segundo grande obxectivo fixado para o novo modelo de servizo público de
emprego, cal é a mellora das posibilidades de colocación das persoas
desempregadas, e estarían incardinadas dentro das actividades previstas no
Acordo sobre obxectivos e medidas de emprego de Galicia, en concreto nos
programas combinados de formación e emprego, prácticas profesionais e programas
de experiencia no ámbito privado.

Continuando coa práctica de exercicios anteriores
mantéñense criterios obxectivos para a distribución territorial dos fondos e
establécense, as porcentaxes indicativas dos colectivos preferentes de
beneficiarios/as das políticas activas de emprego e priorizaranse aqueles
proxectos que xurdan como consecuencia de pactos territoriais de emprego,
entendidos como un terceiro ámbito de participación para a planificación e
xestión coordinada do conxunto dos recursos públicos que se destinan ao emprego
nunha área xeográfica determinada, en coherencia co Acordo sobre obxectivos e
medidas de emprego de Galicia subscrito como resultado do diálogo social en
Galicia, que establece os obxectivos para acadar en materia de emprego, na liña
da converxencia coa media do Estado e coa de Europa e as medidas e recursos que
se implementarán cara á consecución dos obxectivos.

Nesta orde inclúense
medidas tendentes a garantir o cumprimento das disposicións previstas nos
artigos 15 e 16 da Lei 9/2007, do 13 de xuño, de subvencións de Galicia; Decreto
132/2006, do 27 de xullo, polo que se regulan os rexistros públicos creados nos
artigos 44 e 45 da Lei 7/2005, do 29 de decembro, de orzamentos xerais da
Comunidade Autónoma de Galicia para o ano 2006 e no artigo 13 da Lei 4/2006, do
30 de xuño, de transparencia e de boas prácticas na Administración pública
galega, no relativo á publicación das axudas concedidas.

Consolídase a novidade
introducida no exercicio anterior, como consecuencia da especial sensibilidade
da Consellería de Traballo, en particular, e da Xunta de Galicia, en xeral, de
incluír dentro da formación complementaria para impartir nos proxectos un módulo
de sensibilización en igualdade de xénero, que, por outra banda, vén dar
cumprimento ao establecido na Lei 2/2007, do 28 de marzo, do traballo en
igualdade das mulleres de Galicia.

Cómpre destacar, tamén, que ao longo do texto
articulado se prevé o acceso preferente a estes programas das mulleres vítimas
de violencia, co que se da cumprimento ao mandato previsto no artigo 35 da Lei
11/2007, do 27 de xullo, galega para a prevención e o tratamento integral da
violencia de xénero.

Noutra orde de cousas, esta convocatoria axústase ao disposto na Lei
38/2003, do 17 de novembro, xeral de subvencións; na Lei 9/2007, do 13 de xuño,
de subvencións de Galicia; no Decreto 287/2000, do 21 de novembro, polo que se
desenvolve o réxime de axudas e subvencións públicas da Comunidade Autónoma de
Galicia e, en concreto, no relativo aos principios de concorrencia, publicidade,
transparencia, obxectividade, igualdade e non-discriminación na concesión das
axudas e tramítase ao abeiro do disposto no artigo 1.1º da orde da Consellería
de Economía e Facenda, do 11 de febreiro de 1998, pola que se regula a
tramitación anticipada de expedientes de gasto, modificada pola Orde do 27 de
novembro de 2000 e pola do 25 de outubro de 2001, ao existir crédito axeitado e
suficiente no proxecto de Lei de orzamentos xerais da Comunidade Autónoma de
Galicia, aprobado polo Consello da Xunta de Galicia na súa reunión do día 18 de
outubro de 2007.

De conformidade co previsto na normativa anterior, o financiamento, entre
outras, das axudas e subvencións previstas nesta orde, realizarase con cargo aos
créditos das aplicacións orzamentarias 16.02.322A.440.1, 16.02.322A.444.1,
16.02.322A.460.2, e 16.02.322A.481.0 (código de proxecto 200114440) dos
orzamentos xerais da Comunidade Autónoma de Galicia para o ano 2008; por un
importe de 300.000,32; 800.000; 13.738.935,41 e 2.499.999,90 de euros,
respectivamente. Para exercicios futuros, as subvencións financiaranse con cargo
ás mesmas aplicacións polos importes respectivos, en 2009, de 500.000,
1.000.000, 25.000.000 e 3.000.000 de euros; e, en 2010, polos de 300.000,
500.000, 15.000.000 e 2.000.000 de euros, respectivamente. Os ditos créditos
poderán ser obxecto de modificación como consecuencia da asignación ou da
redistribución de fondos finalistas para o financiamento dos programas de
fomento do emprego, coas limitacións que puideran establecerse na conferencia
sectorial de asuntos laborais ou as disposicións aplicables ás axudas e
subvencións cofinanciadas polo Fondo Social Europeo.

Consecuentemente co
exposto, consultado o Consello Galego de Relacións Laborais, logo dos informes
favorables da Asesoría Xurídica, Dirección Xeral de Planificación Económica e
Fondos Comunitarios, Dirección Xeral de Calidade e Avaliación das Políticas
Públicas e Intervención Xeral da Comunidade Autónoma, e autorizada polo Consello
da Xunta de Galicia, na súa sesión do día 20 de decembro de 2007, a concesión de
anticipos, a forma de pagamento das axudas e subvencións reguladas nesta orde
así como o seu carácter plurianual; e no exercicio das facultades que teño
conferidas polo artigo 34 da Lei 1/1983, do 22 de febreiro, reguladora da Xunta
e da súa Presidencia,

DISPOÑO:
Capítulo I
Disposicións
xerais
Artigo
1º.-Obxecto.
Esta orde ten por
obxecto o establecemento das bases reguladoras, así como a convocatoria, en
réxime de concorrencia competitiva, para o ano 2008, das axudas e subvencións
para os programas de escolas obradoiro e casas de oficios, de obradoiros de
emprego e de unidades de promoción e desenvolvemento no ámbito da Comunidade
Autónoma de Galicia.

Artigo 2º.- Finalidade.
1. Os
programas de escolas obradoiro, casas de oficios e obradoiros de emprego
configúranse como programas mixtos de emprego e formación que teñen por
finalidade mellorar a ocupabilidade das persoas desempregadas, mediante a
realización de obras ou servizos de interese xeral e social que posibiliten ao
alumnado traballador a realización dun traballo efectivo que, xunto coa
formación profesional ocupacional recibida, relacionada directamente con dito
traballo, procure a súa cualificación profesional e favoreza a súa inserción
laboral.

2. A programación das escolas obradoiro, casas de oficios e obradoiros de
emprego integrarase, na medida do posible e conforme os itinerarios de inserción
profesional que se definan, en plans integrais de emprego que dean resposta ás
demandas do mercado de traballo e sexan capaces de activar o desenvolvemento
territorial, xerar riqueza e, consecuentemente, postos de traballo.

Capítulo II
Escolas obradoiro, casas de oficios e obradoiros
de emprego
Sección
primeira
Definición e
beneficiarios/as
Artigo 3º.-Escolas
obradoiro e casas de oficios.
1. As
escolas obradoiro son unidades de carácter temporal en que a aprendizaxe e a
cualificación se alternan cun traballo produtivo, en actividades relacionadas
coa recuperación ou promoción do patrimonio histórico, artístico, cultural ou
natural; coa rehabilitación de contornos urbanos ou do ambiente; coa
recuperación e acondicionamento de infraestruturas de titularidade pública que
sirvan de base para os centros de iniciativas empresariais, así como con
calquera outra actividade de carácter público ou social que permita a inserción
a través da profesionalización e da adquisición de experiencia das persoas
participantes.

2. As casas de oficios conceptúanse como centros de aprendizaxe e de
animación do emprego xuvenil de carácter temporal, con implantación
principalmente nos núcleos urbanos. A aprendizaxe e a cualificación altérnanse
cun traballo produtivo, en actividades relacionadas co mantemento e coidado de
contornos urbanos ou do ambiente, coa mellora das condicións de vida nas vilas e
cidades a través da dotación de servizos sociais e comunitarios así como con
calquera outra actividade de utilidade pública ou social relacionada co seu
contorno, que permita a súa inserción laboral, recuperando, ao mesmo tempo,
oficios artesanais ou tradicionais, preferentemente mediante a incorporación de
novas tecnoloxías.

Artigo 4º.-Obradoiros de emprego.
Os obradoiros de emprego configúranse como un programa mixto que combina
accións de formación e emprego dirixido a mellorar a ocupabilidade das persoas
desempregadas de vinte e cinco ou máis anos de idade, coa finalidade de
facilitar a súa posterior integración no mercado de traballo.

Artigo
5º.-Beneficiarios/as dos programas.
1. Poderán ser beneficiarios/as destes programas os mozos e mozas que,
estando desempregados/as e inscritos/as no Servizo Público de Emprego de
Galicia, sexan menores de vinte e cinco anos, no caso das escolas obradoiro e
casas de oficios, ou teñan unha idade igual ou superior no caso dos obradoiros
de emprego.

2. Para poder participar nestes programas é imprescindible cumprir os
requisitos establecidos na normativa reguladora do contrato para a formación, co
obxecto de estar vinculado/a mediante un contrato de tales características á
escola obradoiro, casa de oficios ou obradoiro de emprego, durante toda a
duración da etapa de formación en alternancia.

3. Con carácter
orientativo, e na medida en que o permita o paulatino establecemento dos
itinerarios de inserción profesional, que permitan relacionar as persoas
demandantes coas respectivas medidas e programas, de acordo coa finalidade de
cada medida, establecerase unha orde de preferencia coa seguinte
proporción:

a) As mulleres deberán supoñer, no seu conxunto, o 64% das persoas
beneficiarias.

b) As persoas demandantes de primeiro emprego serán un 15%, das que serán
mulleres o 76%.

c) As persoas desempregadas de longa duración serán o 41% das persoas
beneficiarias, das cales o 70% serán mulleres.

d) As persoas demandantes
sen formación de tipo profesional serán o 77% das persoas beneficiarias, das que
serán mulleres o 61%.

Artigo 6º.-Beneficiarios/as da subvención:
entidades promotoras.
1. Os proxectos
de escolas obradoiro, casas de oficios e obradoiros de emprego poden ser
promovidos por:

a) Organismos autónomos e entes e sociedades públicas e de dereito
público da Comunidade Autónoma de Galicia.

b) Órganos, organismos autónomos e entes e
sociedades públicas e de dereito público da Administración xeral do
Estado.

c)
Entidades locais, os seus organismos autónomos e entidades con competencias en
materia de promoción do emprego, dependentes ou asimiladas a elas, cuxa
titularidade corresponda integramente ás ditas entidades locais.

d)
Consorcios.
e)
Universidades.
f) Fundacións,
asociacións e outras entidades sen ánimo de lucro.
2. As entidades promotoras deberán ser
competentes para a execución das correspondentes obras ou servizos e dispoñer da
capacidade técnica e de xestión suficiente para a realización dos
proxectos.

3.
Non poderán ser beneficiarias as entidades que estean incursas nalgunha das
circunstancias establecidas no artigo 10 da Lei 9/2007, do 13 de xuño, de
subvencións de Galicia.

Artigo 7º.-Etapas e duración.
1. Os proxectos de escolas obradoiro e casas de
oficios constarán de dúas etapas: unha, de carácter formativo de iniciación, e
outra de formación en alternancia co traballo ou a práctica profesional,
dirixidas á aprendizaxe, cualificación e adquisición de experiencia
profesional.

2. Nas escolas obradoiro, a duración de ambas as dúas etapas non será
inferior a un ano nin superior a dous, sendo a duración da primeira de seis
meses. As casas de oficios terán a duración dun ano, dividido en dúas etapas de
seis meses.

3. Os obradoiros de emprego terán unha duración máxima dun ano así como
unha única etapa de formación en alternancia co traballo ou a práctica
profesional, que tamén estará dirixida á aprendizaxe, cualificación e
adquisición de experiencia profesional.

4. Transcorrido o prazo de duración previsto na
resolución de aprobación do proxecto, a escola obradoiro, casa de oficios ou o
obradoiro de emprego considerarase finalizado.

Sección
segunda
Contidos
formativos
Artigo 8º.-Etapa formativa
en escolas obradoiro e casas de oficios. Bolsas.
1. Durante a primeira etapa formativa, os
alumnos/as dunha escola obradoiro ou casa de oficios recibirán formación
profesional ocupacional, segundo o plan formativo incluído na memoria exixida na
letra c) do artigo 31º.2. A formación adecuarase, na medida do posible e en
función do oficio ou posto de traballo que se vai desempeñar, aos contidos
mínimos establecidos nos reais decretos que regulen os certificados de
profesionalidade das correspondentes ocupacións, de acordo co establecido no
número 1º do artigo 3 do Real decreto 1506/2003, do 28 de novembro, polo que se
establecen as directrices dos certificados de profesionalidade.

2. Durante esta etapa, os
alumnos/as terán dereito a percibir unha bolsa de 6,01 euros por día lectivo e
asistido. Esta axuda será aboada mensualmente pola entidade promotora e
financiada pola Consellería de Traballo nos termos previstos no artigo
42º.5.

As
faltas de asistencia non xustificadas darán lugar ao desconto correspondente no
pagamento das bolsas, sen prexuízo do previsto no número 4 deste
artigo.

3. A
percepción da bolsa será incompatible coa de prestacións ou subsidios por
desemprego e coa realización de traballos por conta propia ou allea. Os
alumnos/as que perciban as prestacións ou subsidios manterán a súa percepción e,
unha vez esgotados, poderán percibir, a partir desa data, a bolsa
correspondente. Así mesmo, os alumnos/as que cesen no seu traballo por conta
propia ou allea poderán percibir, a partir da data de cesamento, a bolsa
correspondente, sempre que non teñan dereito a obter prestacións ou subsidios
por desemprego. Neste suposto, seralles de aplicación o sinalado
anteriormente.

4. Os alumnos/as terán a obriga de asistir e seguir con aproveitamento as
ensinanzas teórico-prácticas que poidan recibir, sendo causa de exclusión do
proxecto formativo incorrer en tres faltas de asistencia non xustificadas nun
período dun mes ou nove faltas de asistencia non xustificadas en toda a fase,
así como non seguir con aproveitamento as anteditas ensinanzas a xuízo da persoa
responsable da escola obradoiro ou casa de oficios.

5. No suposto de
producirse as causas de exclusión previstas no punto anterior, a persoa
responsable do proxecto poralle de manifesto por escrito ao alumno ou alumna os
feitos que fundamenten a proposta da súa exclusión, dispoñendo este ou esta dun
prazo de tres días hábiles para alegar o que estime pertinente. Transcorrido
este prazo, e vistas as alegacións formuladas polo alumno/a a persoa responsable
da escola obradoiro ou casa de oficios resolverá o que estime procedente,
debéndolle notificar a decisión adoptada á correspondente delegación provincial
da consellería.

6. A partir da comunicación, ao alumno ou alumna, do inicio do
procedemento de exclusión, producirase a súa suspensión preventiva e non poderá
asistir á escola obradoiro ou casa de oficios ata que se resolva este
procedemento. Se a resolución é favorable á exclusión, esta producirase con
efectos desde a mesma data de recepción da comunicación do inicio do
procedemento. Se non procedese a exclusión, o alumno ou alumna reincorporarase
ao proxecto, tendo dereito a percibir as bolsas correspondentes ao período de
suspensión preventiva.

Artigo 9º.-Etapa de formación en alternancia coa
práctica profesional en escolas obradoiro e casas de oficios.

1. Durante a segunda
etapa formativa, que se subdividirá en fases ou períodos semestrais, o
alumnado-traballador complementará a súa formación en alternancia co traballo e
a práctica profesional e será contratado pola entidade promotora na modalidade
do contrato para a formación, polo que deberán reunir no momento da
formalización do dito contrato os requisitos establecidos no artigo 11.2º do
texto refundido da Lei do Estatuto dos traballadores, aprobado polo Real decreto
lexislativo 1/1995, do 24 de marzo, segundo a redacción dada pola Lei 43/2006,
do 29 de decembro, para a mellora do crecemento e do emprego, e nas súas normas
de desenvolvemento.

2. Durante esta etapa o alumnado-traballador
percibirá as retribucións salariais que lle correspondan de conformidade co
previsto na normativa aplicable e nesta orde.

3. A duración dos
contratos de traballo subscritos co alumnado-traballador non poderá exceder a
data de remate da escola obradoiro ou casa de oficios.

Artigo 10º.-Formación e
etapa en alternancia nos obradoiros de emprego.
1. Durante o desenvolvemento do obradoiro de
emprego, o alumnado-traballador, ao igual que o de escolas obradoiro e casas de
oficios, recibirá formación profesional ocupacional, segundo o plan formativo
incluído na memoria exixida no artigo 31º, en alternancia coa práctica
profesional. A formación adecuarase ás previsións establecidas no inciso final
do número 1 do artigo 8º.

2. Desde o inicio da súa participación no
obradoiro de emprego, o alumnado-traballador será contratado pola entidade
promotora na modalidade do contrato para a formación, polo que deberá reunir,
para formalizar o dito contrato, os requisitos aos que alude o artigo 11.2º do
texto refundido da Lei do Estatuto dos traballadores, aprobado polo Real decreto
lexislativo 1/1995, do 24 de marzo, segundo a redacción dada pola Lei 43/2006,
do 29 de decembro, para a mellora do crecemento e do emprego, e nas súas normas
de desenvolvemento.

3. Durante esta etapa o alumnado-traballador percibirá as retribucións
salariais que lle correspondan de conformidade co previsto na normativa
aplicable e nesta orde.

4. A duración dos contratos de traballo
subscritos co alumnado-traballador non poderá exceder a data de remate do
obradoiro de emprego.

Artigo 11º.-Formación complementaria.
Nos proxectos de escolas obradoiro, casas de
oficios e obradoiros de emprego impartirase a formación complementaria que
determine o Servizo Público de Emprego incluíndo, en todo caso, as materias de
alfabetización informática, sensibilización ambiental e sensibilización en
igualdade de xénero. Así mesmo, impartirase a formación en materia de prevención
de riscos laborais correspondente á ocupación que se vai desempeñar, téndose en
conta, se é o caso, os contidos recollidos no correspondente certificado de
profesionalidade.

O contido dos ditos módulos incluirase dentro do plan formativo exixido
no artigo 31º.2 c), de acordo cos contidos e tempo de impartición que, se é o
caso, estableza a Dirección Xeral de Promoción do Emprego.

Artigo 12º.-Orientación,
información profesional, formación empresarial e asistencia técnica.

1. O
alumnado-traballador, durante todo o proceso formativo, recibirá orientación,
asesoramento e información profesional e formación empresarial, para o que as
escolas obradoiro, casas de oficios e obradoiros de emprego deberán contar co
persoal e métodos axeitados.

2. Ao remate da actividade da escola obradoiro,
casa de oficios ou obradoiro de emprego, as entidades promotoras prestaranlles
asistencia técnica aos alumnos/as-traballadores/as participantes, tanto para a
busca de emprego por conta allea como para o establecemento por conta propia.
Para iso actuarán, se é o caso, mediante as súas propias unidades ou organismos
de orientación e asesoramento, en colaboración coa Consellería de Traballo. No
caso de existiren iniciativas emprendedoras de autoemprego, poderase promover a
súa inclusión en viveiros de empresas ou en actuacións similares. Con esta
finalidade, as entidades promotoras poderán solicitarlle á antedita consellería
e a outras administracións públicas as axudas establecidas para os distintos
programas de apoio á creación de emprego.

Artigo 13º.-Educación básica.
1. Para o alumnado-traballador participante que
non acadase os obxectivos da educación secundaria obrigatoria, previstos na Lei
orgánica 2/2006, do 3 de maio, de educación, e de conformidade co disposto no
artigo 11.2º letra e) do texto refundido da Lei do Estatuto dos traballadores,
organizaranse programas específicos coa finalidade de proporcionarlles unha
formación básica e profesional que lles permita incorporarse á vida activa ou
proseguir os seus estudos nas distintas ensinanzas reguladas na antedita lei
orgánica e, especialmente, mediante as probas de acceso
correspondentes.

2. O disposto no parágrafo anterior tamén será aplicable ás persoas que
non posúan o título de graduado escolar, por ter este os mesmos efectos
profesionais que o de graduado en educación secundaria, segundo establece a
disposición adicional trixésimo primeira da referida lei orgánica.

Artigo
14º.-Certificacións e diplomas.
1.
Finalizada a súa participación na escola obradoiro, casa de oficios ou obradoiro
de emprego o alumnado-traballador recibirá un certificado expedido pola entidade
promotora, nos termos recollidos no artigo 11.2º letra g) do texto refundido da
Lei do Estatuto dos traballadores e no modelo que para o efecto estableza a
Dirección Xeral de Promoción do Emprego, no cal constará a duración en horas da
súa participación no programa, así como o nivel de formación teórico-práctica
adquirido e os módulos formativos cursados.

2. Este certificado poderá servir, total ou
parcialmente, se é o caso, e logo dos requisitos que se determinen, para ser
validado no seu momento polo certificado de profesionalidade previsto no Real
decreto 1506/2003, do 28 de novembro, polo que se establecen as directrices dos
certificados de profesionalidade.

3. A Consellería de Traballo concederalles aos
alumnos/as participantes diplomas nos cales se recollerá a duración da súa
participación no proxecto, de conformidade co modelo e as instrucións que
estableza a Dirección Xeral de Promoción do Emprego.

Sección
terceira
Selección e
contratación
Artigo 15º.-Normas
xerais: grupo de traballo mixto.
1. A
selección do alumnado-traballador así como a do persoal directivo, docente e de
apoio participante no proxecto que se vai poñer en funcionamento será realizada
por un grupo de traballo mixto constituído para tal fin por representantes da
Consellería de Traballo e da entidade promotora. A presidencia do grupo de
traballo mixto recaerá na persoa representante da consellería que para o efecto
sexa designada pola respectiva delegación provincial.

2. A este grupo
corresponderalle establecer os criterios de selección de todo o persoal e
alumnado da escola obradoiro, casa de oficios ou obradoiro de emprego de acordo
co previsto nesta orde e nas instrucións e circulares da Dirección Xeral de
Promoción do Emprego que a desenvolvan, procurando a maior adaptabilidade das
persoas seleccionadas ás ocupacións e ás particulares circunstancias de
dificultade destas.

3. Finalizados os procedementos de selección, o grupo de traballo mixto
preparará a relación das persoas seleccionadas como alumnado-traballador,
persoal directivo, docente e de apoio, estendendo acta, por duplicado exemplar,
de todo o actuado e remitiralle un exemplar á entidade promotora para o seu
cumprimento e outro á delegación provincial da Consellería de
Traballo.

Artigo 16º.-Procedemento de selección dos
alumnos/as-traballadores/as.
1. Para
a selección do alumnado-traballador, o grupo de traballo mixto determinará o
perfil das persoas candidatas, os baremos e probas que poidan aplicarse, se é o
caso, e os requisitos mínimos que aquelas deben cumprir, con suxeición ao
previsto nos parágrafos seguintes.

2. En todo caso, a selección irá precedida da
tramitación de oferta de emprego ou actividade pola correspondente oficina de
emprego, debendo esta observar como requisitos mínimos que deben cumprir as
persoas candidatas preseleccionadas os de:

a) No suposto de escolas obradoiro e casas de
oficios, ser menores de vinte e cinco anos. Para os obradoiros de emprego, ter
vinte e cinco ou máis anos de idade.

b) Estar desempregadas, entendéndose nesta
situación as persoas demandantes de emprego rexistradas no Servizo Público de
Emprego de Galicia, que carezan de ocupación remunerada e estean dispoñibles
para o emprego.

c) Cumprir os requisitos establecidos na normativa reguladora do contrato
para a formación, co obxecto de ter vinculación mediante un contrato de tales
características á escola obradoiro ou casa de oficios, durante toda a duración
da etapa de formación en alternancia, ou ao obradoiro de emprego, desde a súa
incorporación ao proxecto, en aplicación do previsto nos artigos 5º, 9º e 10º
desta orde.

3. Terán preferencia na súa participación as persoas que, reunindo os
requisitos xerais antes establecidos e, se é o caso, teñan previsto a
realización deste tipo de medidas no seu itinerario de inserción profesional,
teñan especiais dificultades de inserción no mercado de traballo, tales
como:

a) En
escolas obradoiro e casas de oficios: as mulleres en xeral, as mulleres vítimas
de violencia, as persoas desempregadas de longa duración, as persoas con
discapacidade, sempre que poidan realizar os traballos, e as persoas
pertencentes a outros colectivos desfavorecidos ou en risco de exclusión social,
especialmente, beneficiarios/as da renda de integración social de Galicia e
mulleres que abandonasen o exercicio da prostitución como medio de
vida.

b) En
obradoiros de emprego: as persoas mozas menores de 30 anos, as mulleres en
xeral, as mulleres vítimas de violencia, as persoas desempregadas de longa
duración, as persoas maiores de corenta e cinco anos, as persoas con
discapacidade sempre que poidan realizar os traballos e as persoas pertencentes
a outros colectivos desfavorecidos ou en risco de exclusión social,
especialmente, beneficiarios/as da renda de integración social de Galicia e
mulleres que abandonasen o exercicio da prostitución como medio de
vida.

4.
O grupo de traballo mixto practicará a selección de entre as relacións de
persoas desempregadas confeccionadas pola oficina de emprego que deberán conter,
no posible, tres persoas candidatas por posto.

5. Os alumnos/as que se
seleccionen deberán manter o cumprimento dos requisitos de selección na data da
súa incorporación ao proxecto.

Artigo 17º.-Procedemento de selección do persoal
directivo, docente e de apoio.
1. Na
selección do persoal directivo, docente e de apoio, o grupo de traballo mixto
establecerá o procedemento selectivo, podendo utilizar oferta de emprego
tramitada pola oficina de emprego, convocatoria pública ou ambas as
dúas.

2. Así
mesmo, corresponderalle ao grupo de traballo mixto:
a) Determinar o perfil, as características e os
requisitos que deben cumprir as persoas candidatas.

b) Elaborar as
convocatorias.
c) Establecer os
baremos e, se é o caso, as probas que poidan aplicarse.
d) Preparar as ofertas de emprego que se
tramitarán á oficina de emprego, se procedese.

e) Difundir as
convocatorias a través dos medios de comunicación que se determinen, se é o
caso.

3. A
selección definitiva deberase realizar entre as persoas preseleccionadas pola
oficina de emprego e as solicitudes presentadas á convocatoria pública, se é o
caso, debendo considerar, na medida do posible, tres candidatos ou candidatas
por posto.

Artigo 18º.-Contratación do alumnado-traballador e do persoal directivo,
docente e de apoio.

1. Os alumnos/as-traballadores/as que se seleccionen incorporaranse á
escola obradoiro ou casa de oficios ao inicio da primeira etapa de formación e,
ao seu remate, a entidade promotora contratará as persoas que a finalizasen con
aproveitamento para comezar a segunda etapa formativa. Nos obradoiros de emprego
as persoas seleccionadas como alumnado-traballador serán contratadas desde a súa
incorporación ao proxecto.

2. A entidade promotora contratará o persoal
directivo, docente e de apoio que fose seleccionado e figure como tal nas actas
do grupo de traballo mixto.

3. Os contratos de traballo formalizaranse por
escrito no modelo oficial correspondente, debendo facerse constar a súa pertenza
ao programa de escolas obradoiro e casas de oficios ou de obradoiros de emprego,
a denominación do proxecto para o que se formaliza e, se é o caso, o número da
oferta de emprego utilizada. Serán rexistrados na oficina de emprego, indicando
a súa pertenza ao programa de escolas obradoiro e casas de oficios ou de
obradoiros de emprego co indicador xenérico de grupo E. Ademais, cada contrato
dunha escola obradoiro ou casa de oficios deberá codificarse coas seguintes
claves: T01 (alumnado de escola obradoiro), T02 (docente e persoal de apoio de
escola obradoiro), O01 (alumnado de casa de oficios) e O02 (docente e persoal de
apoio de casa de oficios). Para os contratos dos obradoiros de emprego
utilizaranse as claves E01 (alumnado-traballador participante) e E02 (persoal
directivo, docente e de apoio).

Artigo 19º.-Baixas.
1. De producirse a baixa dalgunha persoa do
alumnado-traballador, poderá ser substituída por outra sempre que esta teña unha
base formativa suficiente para continuar o proceso formativo en que consiste o
proxecto, non podendo exceder a data de finalización do novo contrato da de
remate da escola obradoiro, casa de oficios ou obradoiro de emprego.

2. A selección do
alumnado-traballador para a cobertura das vacantes que se produzan, ao igual que
a do persoal directivo, docente e de apoio que se contrate unha vez iniciado o
proxecto, efectuarase polo procedemento que determine o grupo de traballo mixto
para cubrir baixas, respectando, en todo caso, os trámites e requisitos
establecidos nesta orde.

Artigo 20º.-Incidencias e
reclamacións.
1. As incidencias e
reclamacións que se puidesen suscitar, derivadas dos procesos de selección,
serán resoltas polo grupo de traballo mixto sen que caiba ulterior recurso en
vía administrativa.

2. Calquera que sexa o sistema de selección utilizado, seguiranse os
criterios e procedementos establecidos polo Servizo Público de Emprego para a
cobertura de ofertas de emprego ou actividade, polo que non será de aplicación a
normativa establecida para os procedementos de selección do persoal das
distintas administracións públicas aínda cando a entidade promotora sexa un
organismo público. Neste último caso, o persoal e alumnado-traballador
seleccionados non se considerarán incluídos nos correspondentes cadros de
persoal ou relacións de postos de traballo e, consecuentemente, non será precisa
oferta de emprego público previa.

Capítulo III
Unidades de promoción e desenvolvemento
Sección primeira
Definición e entidades promotoras
Artigo 21º.-Concepto.
As unidades de promoción e desenvolvemento
configúranse como módulos de intervención en ámbitos territoriais de carácter
supramunicipal que colaboran na preparación, acompañamento e avaliación dos
proxectos de escolas obradoiro, casas de oficios e obradoiros de emprego,
descubrindo as potencialidades de desenvolvemento e emprego do seu territorio,
elaborando plans integrais de intervención das escolas obradoiro, casas de
oficios e obradoiros de emprego e proxectos de desenvolvemento fomentando, ben
directamente ou en colaboración co Servizo Público de Emprego de Galicia e as
entidades promotoras, a inserción laboral das persoas participantes nos ditos
proxectos.

Artigo 22º.-Funcións.
1. As
unidades de promoción e desenvolvemento, seguindo as directrices, orientacións e
prioridades fixadas pola Consellería de Traballo, realizarán as seguintes
funcións:

a)
Investigar as oportunidades de desenvolvemento e emprego, por medio dunha
axeitada prospección e avaliación dos recursos dispoñibles e do uso de métodos e
sistemas que permitan a planificación, coordinación e posta en práctica de
accións e estratexias de políticas activas de emprego, fundamentalmente
vinculadas aos novos viveiros de emprego.

b) Facilitar información sobre emprego e
desenvolvemento, a través da súa organización, sistematización e divulgación aos
axentes de emprego e desenvolvemento local, ás escolas obradoiro, casas de
oficios e obradoiros de emprego e ás entidades interesadas no desenvolvemento
local e na creación de emprego.

c) Apoiar, dinamizar e avaliar proxectos de
escolas obradoiro, casas de oficios e obradoiros de emprego.

d) Desenvolver
estratexias e metodoloxías de apoio dirixidas á inserción laboral por conta
allea, á creación de iniciativas empresariais e ao autoemprego das persoas
desempregadas e, especialmente, das persoas participantes en escolas obradoiro,
casas de oficios, obradoiros de emprego, así como noutros programas de
cooperación.

e) Coordinar, se é o caso e, sen prexuízo do establecido no punto
seguinte, as actuacións dos/as axentes de emprego e desenvolvemento local que
desenvolvan o seu labor no seu ámbito de actuación cando a entidade a que se
subvenciona a súa contratación estea integrada na entidade promotora da unidade
de promoción e desenvolvemento.

Estas funcións axustaranse aos plans concretos de
actuación do ámbito territorial de cada unidade de promoción e
desenvolvemento.

2. As unidades de promoción e desenvolvemento colaborarán na implantación
das políticas activas de emprego no seu territorio de actuación, en coordinación
cos/coas axentes de emprego e desenvolvemento local.

Artigo 23º.-Entidades
promotoras.
1. Os proxectos de
unidades de promoción e desenvolvemento poderán ser promovidos polas mesmas
entidades públicas ou privadas sen ánimo de lucro que o artigo 6º desta orde
prevé para escolas obradoiro, casas de oficios e obradoiros de
emprego.

2.
En todo caso, as entidades interesadas en promover un proxecto de unidade de
promoción e desenvolvemento deberán ter un ámbito de actuación de carácter
supramunicipal, ser competentes para a execución dos servizos que pretenden
prestar a través da dita unidade de promoción e desenvolvemento así como
dispoñer da suficiente capacidade técnica e de xestión para garantir o seu
adecuado desenvolvemento.

3. Non poderán ser beneficiarias as entidades que
estean incursas nalgunha das circunstancias establecidas no artigo 10 da Lei
9/2007, do 13 de xuño, de subvencións de Galicia.

Artigo
24º.-Duración.
1. A duración das
unidades de promoción e desenvolvemento será de dous anos e estará dividida en
fases de seis meses.

2. Transcorrido o prazo de duración previsto na resolución de aprobación
do proxecto, a unidade de promoción e desenvolvemento considerarase
finalizada.

Sección segunda
Selección e
contratación
Artigo
25º.-Persoal.
1. Para a realización
das funcións encomendadas ás unidades de promoción e desenvolvemento, as súas
entidades promotoras deberán contratar persoal directivo e técnico, especialista
nas materias obxecto de estudo e actuación, así como o persoal de apoio
necesario, baixo a modalidade contractual máis adecuada en cada caso ás
actividades e tarefas que se van desenvolver.

2. A súa selección e
contratación levarase a cabo de conformidade co previsto nos artigos
seguintes.

Artigo 26º.-Normas xerais: grupo de traballo mixto.
1. A selección do persoal directivo, técnico e de
apoio será realizada por un grupo de traballo mixto constituído para tal fin por
representantes da Consellería de Traballo e da entidade promotora. A este grupo
corresponderalle establecer os criterios de selección de todo o persoal da
unidade de promoción e desenvolvemento.

2. A súa composición e funcionamento, os
procedementos de selección aplicables e as demais actividades selectivas
regularanse polo establecido nos artigos 15º, 16º e 17º desta orde.

Artigo 27º.-Contratación
do persoal.
1. A entidade promotora
contratará o persoal directivo, técnico e de apoio que fose seleccionado e
figure como tal nas actas do grupo de traballo mixto.

2. Os contratos de
traballo formalizaranse por escrito no modelo oficial correspondente, debendo
facerse constar a súa pertenza á unidade de promoción e desenvolvemento, a
denominación do proxecto para o que se formaliza e, se é o caso, o número da
oferta de emprego utilizada. Así mesmo, os ditos contratos serán rexistrados na
oficina de emprego e codificados coa clave T02.

Artigo
28º.-Baixas.
A selección do persoal
directivo, técnico e de apoio que se contrate para a cobertura das vacantes que
se produzan unha vez iniciado o proxecto efectuarase polo procedemento que para
os efectos determine o grupo de traballo mixto, respectando, en todo caso, os
trámites e requisitos establecidos nesta orde.

Artigo 29º.-Incidencias e
reclamacións.
Será de aplicación ás
incidencias e reclamacións que poidan derivar dos procesos de selección do
persoal da unidade de promoción e desenvolvemento o previsto no artigo 20º desta
orde.

Capítulo IV
Procedemento para
a concesión de subvencións
Artigo
30º.-Solicitudes. Prazo de presentación.
1. As entidades previstas nos artigos 6º ou 23º que desexen promover un
proxecto de escola obradoiro, casa de oficios, obradoiro de emprego ou unidade
de promoción e desenvolvemento, e obter as axudas e subvencións establecidas
nesta orde, deberán formalizar a correspondente solicitude, por exemplar
duplicado, de conformidade co disposto no artigo 70 da Lei 30/1992, do 26 de
novembro, de réxime xurídico das administracións públicas e do procedemento
administrativo común, nun dos modelos que se publican como anexos I-E, I-O e I-U
a esta orde, e que estarán ao seu dispor na epígrafe de emprego da web
institucional da Xunta de Galicia (http://www.xunta.es/emprego), subscrita
pola persoa representante legal, xunto coa documentación sinalada no artigo
seguinte.

2.
As solicitudes dirixiranse ás delegacións provinciais da Consellería de Traballo
e presentaranse por calquera das formas previstas no artigo 38.4º da Lei
30/1992, do 26 de novembro.

3. Para os efectos do disposto na disposición
adicional do Decreto 132/2006, do 27 de xullo, polo que se regulan os rexistros
públicos creados nos artigos 44 e 45 da Lei 7/2005, do 29 de decembro, de
orzamentos xerais da Comunidade Autónoma de Galicia para o ano 2006, no artigo
13 da Lei 4/2006, do 30 de xuño, de transparencia e de boas prácticas na
Administración pública galega, e nos artigos 14 e 15 da Lei 9/2007, do 13 de
xuño, de subvencións de Galicia, mediante a presentación da solicitude de
subvención e a sinatura do anexo I a entidade interesada presta expresamente o
seu consentimento á Consellería de Traballo para incluír e facer públicos nos
referidos rexistros e páxina web os datos relevantes referidos ás axudas e
subvencións recibidas, así como ás sancións impostas. De conformidade coa Lei
orgánica 15/1999, do 13 de decembro, de protección de datos de carácter persoal,
poderán exercitarse os dereitos de acceso, rectificación, consulta, cancelación
e oposición, mediante escrito dirixido á Consellería de Economía e
Facenda.

4. O
prazo de presentación de solicitudes para a obtención das axudas e subvencións
reguladas por esta orde, tendo en consideración o previsto no artigo 34º.2,
rematará o 15 de xullo de 2008.

Artigo 31º.-Documentación.
1. De carácter xeral: xunto coa solicitude, a
documentación que se presentará, sempre por duplicado exemplar e en orixinais ou
en copias compulsadas, será a seguinte:

a) A que acredite a personalidade xurídica da
entidade solicitante, tendo en conta que:

-Se é un órgano da Administración xeral do
Estado, ente ou sociedade pública ou de dereito público desta ou da
Administración da Comunidade Autónoma de Galicia, organismo autónomo estatal,
autonómico ou local, universidade, mancomunidade, consorcio ou algunha das
entidades con competencias en materia de promoción do emprego a que alude o
artigo 6º.1 letra c), deberá achegarse, segundo proceda, norma ou acordo de
creación ou estatutos publicados no diario oficial correspondente, podendo
substituírse por unha certificación expedida para tal efecto.

-Se é unha fundación,
asociación ou outra entidade sen ánimo de lucro, achegarase, segundo proceda,
escritura pública de constitución ou acta fundacional outorgada en documento
público ou privado, así como os seus estatutos debidamente inscritos no rexistro
correspondente, que acrediten a súa condición de entidade sen ánimo de lucro, e
se é o caso o seu ámbito territorial de actuación.

b) Tarxeta de
identificación fiscal.
c) A que
acredite a personalidade e o apoderamento suficiente e subsistente de quen actúa
en nome e representación da entidade solicitante. Esta circunstancia farase
constar mediante copia da norma ou acordo de nomeamento publicada no
correspondente diario oficial ou mediante certificación expedida para o
efecto.

d) As
entidades locais, os seus organismos autónomos e as entidades con competencias
en materia de promoción do emprego a que alude o inciso final do artigo 6º.1
letra c) deberán achegar certificación expedida polo secretario ou secretaria,
en que se recolla o acordo de aprobación do proxecto e de solicitude de
subvención á Consellería de Traballo, adoptado polo órgano
competente.

As demais entidades solicitantes deberán achegar a documentación que
acredite que os seus órganos de goberno ou administración aprobaron o proxecto e
a solicitude de subvención á Consellería de Traballo.

e) Declaración da persoa
representante legal en que se recolla o conxunto de todas as axudas ou
subvencións solicitadas ou concedidas para a mesma finalidade polas distintas
administracións públicas competentes ou entes públicos nacionais ou
internacionais, segundo un dos modelos que se acompañan como anexos II-E, II-O e
II-U.

f)
Certificado en que consten as fontes de financiamento da parte do custo do
proxecto que non sexa subvencionada pola Consellería de Traballo.

g) Declaración
responsable de cumprimento dos requisitos establecidos para obter a condición de
beneficiarios/as, segundo o disposto no artigo 10 da Lei 9/2007, do 13 de xuño,
de subvencións de Galicia.

2. Documentación específica. Escolas obradoiro,
casas de oficios e obradoiros de emprego.

Ademais da indicada no punto anterior, as
entidades promotoras de escolas obradoiro, casas de oficios e obradoiros de
emprego deberán xuntar a seguinte documentación:

a) A que acredite a
titularidade xurídica de cada un dos obxectos de actuación e a súa
dispoñibilidade para realizar as obras ou a prestación dos servizos previstos no
proxecto. No caso de titularidade privada, documento de cesión para o seu uso
público por un período de tempo non inferior a vinte e cinco anos.

Non será necesaria a
achega do documento de cesión cando a titular dos bens sexa unha das entidades
sinaladas no artigo 6º.1 desta orde ou así o estime a Consellería de Traballo
polo carácter social da obra ou servizo que se vaia realizar ou prestar. Nestes
casos será suficiente unha autorización por escrito das persoas titulares dos
obxectos de actuación.

b) As autorizacións administrativas que sexan
exixibles atendendo á natureza xurídica e ao réxime de protección dos obxectos
sobre os que se pretende actuar con ocasión do desenvolvemento do proxecto. De
non ser necesarias, achegarase certificación en tal sentido.

c) Proxecto para o que se
solicita a subvención e que, como mínimo, constará dunha memoria, segundo un dos
modelos que se acompañan como anexos III-E e III-O, na cal se recollerán os
seguintes aspectos:

-Descrición detallada da obra ou servizo que se vai realizar ou prestar,
indicando o destino previsto para a súa utilización posterior. No caso de que a
obra que se vai executar o requira, achegarase proxecto básico asinado por
persoal técnico competente. O dito proxecto básico constará, cando menos, de
memoria descritiva, planos xerais e orzamento con estimación global por
capítulos.

-Plan formativo por especialidades en relación co proxecto de obra ou
servizo que se vai desenvolver, de xeito que se estableza a correspondencia
entre o plan formativo por especialidades e as unidades de obra ou servizos. Os
itinerarios formativos adecuaranse, na medida do posible, ao establecido nos
reais decretos dos correspondentes certificados de profesionalidade ou, no seu
defecto, especificaranse os módulos formativos da ocupación, indicando o número
de horas e os seus contidos teórico-prácticos.

Cada itinerario formativo
deberá incluír a denominación dos módulos que o integran e a súa duración, o
obxectivo xeral do módulo e os contidos teórico-prácticos.

-Orzamento e
financiamento do proxecto, detallado segundo o disposto no artigo
32º.

-Datas
previstas de comezo e finalización da actividade e de cada unha das fases en que
se divide.

-Informe sobre as estratexias de desenvolvemento e perspectivas de
emprego, con inclusión das previsións, o máis concretas posible, de inserción
laboral do alumnado-traballador ao remate da súa participación no
proxecto.

3.
Documentación específica. Unidades de promoción e
desenvolvemento.

Ademais da
indicada no punto 1, as entidades promotoras de unidades de promoción e
desenvolvemento deberán xuntar a seguinte documentación:

a) Certificado das
retribucións que, segundo o convenio colectivo aplicable, lle corresponderán ao
persoal directivo, técnico e de apoio que sexa contratado con cargo ás axudas e
subvencións que se solicitan para o funcionamento do proxecto.

b) Proxecto para o que se
solicita a subvención e que, como mínimo, constará dunha memoria, segundo o
modelo que se publica como anexo III-U, na cal se recollerán os seguintes
aspectos:

-Identificación da entidade promotora (denominación, ámbito territorial e
demais datos de localización), así como a estrutura, servizos e experiencia coa
que, en principio, conta ao respecto.

-Contido do proxecto de unidade de promoción e
desenvolvemento que incluirá a súa finalidade e obxectivos, metodoloxía que se
vai utilizar, estratexias previsibles de fomento do emprego, principais
colectivos afectados e calendario de actuacións.

-Data prevista de comezo
e duración do proxecto.
-Orzamento de
gastos, expresando os custos máximos, periodificados por fases semestrais desde
a data prevista de comezo e derivados da contratación do persoal técnico e de
apoio, así como do funcionamento da unidade de promoción e
desenvolvemento.

-Orzamento de ingresos, indicando a parte financiada pola entidade
promotora e por outros posibles organismos ou entidades colaboradoras e a parte
para a que se solicita financiamento á Consellería de Traballo.

Artigo 32º.-Contido do
orzamento das escolas obradoiro, casas de oficios e obradoiros de
emprego.

Para
os efectos do previsto na letra c) do artigo 31º.2 o orzamento do proxecto
presentarase subdividido en:

1. Orzamento de gastos: periodificado por fases
ou períodos semestrais, segundo o seguinte detalle:

a) Custos máximos totais
derivados da contratación do persoal directivo, docente, administrativo ou de
apoio e do alumnado-traballador.

b) No caso de escolas obradoiro ou casas de
oficios, custos máximos derivados do aboamento das bolsas aos alumnos durante a
primeira fase.

c) Custos máximos totais derivados do funcionamento e da xestión da
escola obradoiro, casa de oficios ou obradoiro de emprego:

-Medios e materiais
didácticos e de consumo para a formación.
-Amortización de instalacións e equipos. Cando a entidade promotora
achegue, para o desenvolvemento do proxecto, bens (equipos e instalacións)
amortizables, xuntarase relación valorada destes, incluíndo as cotas de
amortización que se deriven da aplicación das táboas de coeficientes de
amortización anualmente establecidas.

-Viaxes do alumnado-traballador para a súa
formación.
-Material de
oficina.
-Aluguamento de
instalacións, maquinaria e equipos, excluído o leasing.
-Gastos xerais.
-No caso de escolas obradoiro ou casas de
oficios, primas de seguro de accidentes dos alumnos/as durante a primeira
fase.

-Se é o
caso, o importe da póliza de responsabilidade civil para facer fronte aos riscos
que para os bens e as persoas poidan derivar da actuación profesional do persoal
da escola obradoiro, casa de oficios ou obradoiro de emprego durante todo o
funcionamento do proxecto.

-Outros gastos de funcionamento necesarios para o
desenvolvemento do proxecto.
2.
Orzamento de ingresos: expresará a parte financiada pola entidade promotora e
por outros posibles organismos ou entidades colaboradoras, así como a parte para
a que se lle solicita financiamento á Consellería de Traballo. De ser o caso,
tamén se farán constar os posibles ingresos previstos como consecuencia, e
sempre que se cumpra o establecido no artigo 46º, do alleamento de bens
producidos ou servizos prestados pola escola obradoiro, casa de oficios ou
obradoiro de emprego.

Artigo 33º.-Instrución e emenda.
1. O órgano instructor dos expedientes será o
servizo competente en materia de emprego da delegación provincial da Consellería
de Traballo competente por razón do territorio.

2. No suposto de que a
solicitude non cumpra os requisitos exixidos ou a documentación achegada
contivese erros ou fose insuficiente, o órgano instrutor do expediente requirirá
a entidade solicitante para que, no prazo de dez días hábiles, emende a falta ou
achegue os documentos preceptivos, con indicación de que se así non o fixese, se
lle considerará desistida da súa petición, logo da correspondente resolución, de
conformidade co estipulado no artigo 71 da Lei 30/1992, do 26 de
novembro.

Artigo 34º.-Avaliación de solicitudes. Comisión Central de
Valoración.
1. Os expedientes, unha
vez completos, serán remitidos, no prazo de quince días, xunto co informe
técnico emitido pola delegación provincial e no modelo que para o efecto
estableza a Dirección Xeral de Promoción do Emprego, á Comisión Central de
Valoración para o seu estudo e informe.

2. Con carácter xeral, a avaliación dos ditos
expedientes pola referida comisión terá lugar en dúas fases:

a) Para os recibidos ata
o día 1 de marzo: a partir da segunda quincena do dito mes.

b) Para os recibidos ata
o día 15 de xullo: a partir do mes de setembro.
3. Aquelas solicitudes das cales na primeira fase
de concesión non se formulase proposta de resolución, non se considerarán
expresamente desestimadas e poderán ser obxecto de ulterior avaliación na
seguinte fase.

4. A Comisión Central de Valoración estará composta polo director xeral
de Promoción do Emprego, que a presidirá; e serán vogais os delegados e as
delegadas provinciais da Consellería de Traballo, actuando como secretario, con
voz pero sen voto, o subdirector xeral de Escolas Obradoiro e Programas de
Cooperación.

Se por calquera causa, no momento en que a Comisión Central de Valoración
teña que examinar as solicitudes, algunha das persoas que a compoñen non puidese
asistir, será substituída pola persoa que sexa designada polo conselleiro de
Traballo.

5.
Cando a Comisión Central de Valoración propoña unha variación do número de
alumnos/as ou do tempo de duración solicitados, a entidade promotora, no prazo
de quince días, desde a súa notificación, deberá realizar os axustes e
modificacións pertinentes no proxecto presentado, para os efectos da súa
aprobación segundo o previsto no artigo 36º.

Artigo 35º.-Criterios de valoración dos
proxectos.
1. Na valoración dos
proxectos de escolas obradoiro, casas de oficios e obradoiros de emprego teranse
en consideración os seguintes criterios:

a) Número de persoas desempregadas, dentro do
segmento de idade beneficiario do proxecto, existentes no ámbito territorial en
que se desenvolva este: ata cinco puntos.

b) Perspectivas de emprego do colectivo
participante, especialmente verbo da creación de maior número de postos de
traballo estables: ata dez puntos.

c) Adaptabilidade do proxecto para a
participación dos colectivos sinalados como preferentes polo Servizo Público de
Emprego de Galicia, de acordo co que establezan as directrices de emprego
europeas e o acordo sobre obxectivos e medidas de emprego de Galicia, subscrito
como resultado do diálogo social en Galicia: ata cinco puntos.

d) Carácter innovador do
proxecto: ata dez puntos, tendo en consideración a súa incidencia en novos
viveiros de emprego, como:

-Servizos de utilidade colectiva: rehabilitación
do patrimonio artístico, histórico, cultural ou natural, revalorización de
espazos públicos e urbanos, xestión de residuos, xestión de augas, protección e
mantemento de zonas naturais e aqueles que incidan directa ou indirectamente no
control da enerxía.

-Servizos de ocio e culturais: promoción do turismo e desenvolvemento
cultural e local.

-Servizos personalizados de carácter cotián: coidado de nenas e nenos,
prestación de servizos a domicilio a persoas con discapacidade ou a maiores,
axuda a mozos e mozas en dificultades e/ou con desarraigamento
social.

e)
Calidade do proxecto, atendendo ás actuacións que se van realizar e a súa
adecuación para a cualificación e adquisición de experiencia profesional do
alumnado-traballador e dos beneficios sociais que se prevexa xerar: ata quince
puntos.

f)
Calidade do plan formativo cara á obtención do certificado de profesionalidade e
a súa adecuación entre as especialidades propostas e as ocupacións máis
ofertadas no mercado de traballo: ata quince puntos.

g) Ámbito de actuación
superior ao municipal e que implique, no seu deseño, financiamento e execución a
outras entidades locais do contorno: ata cinco puntos.

h) Achegas da entidade
promotora ou doutras entidades colaboradoras, especialmente cando estas achegas
diminúan a subvención que poida conceder a Consellería de Traballo: ata cinco
puntos. Para tal efecto, terase en conta o esforzo investidor en cada
caso.

i)
Número de proxectos de escolas obradoiros, casas de oficios ou obradoiros de
emprego promovidos con anterioridade pola entidade solicitante, así como
resultados cualitativos e cuantitativos: ata dez puntos. Para estes efectos,
valorarase en concreto:

-Non ter promovido proxectos durante os catro
anos inmediatamente anteriores.
-A
inserción das persoas participantes no mercado laboral.
-A formación e experiencia profesional
adquirida.

-O resultado
socioeconómico derivado da realización de proxectos de utilidade pública e
social acollidos a esta orde.

l) Participación dos axentes económicos e sociais
con presenza no territorio na elaboración do contido e posterior desenvolvemento
do proxecto ou cando estivese vinculado ou xurdise en aplicación dun pacto local
ou territorial de emprego: ata cinco puntos.

m) Emprego da lingua galega na elaboración e na
realización dos proxectos: ata 2 puntos.

A puntuación mínima exixible para a aprobación
dos proxectos e concesión da correspondente subvención será de trinta e catro
puntos.

2. Na
valoración dos proxectos de unidades de promoción e desenvolvemento teranse en
consideración os seguintes criterios:

a) Número de persoas desempregadas existente no
ámbito territorial en que se desenvolva o proxecto: ata cinco
puntos.

b)
Carácter innovador do proxecto: ata dez puntos.
c) Calidade do proxecto, atendendo á súa
finalidade e obxectivos e á metodoloxía e estratexias previstas de fomento do
emprego, inserción laboral das persoas desempregadas e dos beneficios sociais
que se prevexa xerar: ata quince puntos.

d) Achegas da entidade promotora ou doutras
entidades colaboradoras, téndose en conta o esforzo investidor en cada caso: ata
cinco puntos.

e) Resultados cualitativos e cuantitativos de anteriores unidades de
promoción e desenvolvemento, escolas obradoiros, casas de oficios ou obradoiros
de emprego promovidos ou impulsados pola entidade solicitante: ata dez
puntos.

f)
Participación dos axentes económicos e sociais con presenza no territorio na
elaboración do contido e o desenvolvemento do proxecto, ou cando este estivese
vinculado ou xurdise en aplicación dun pacto local ou territorial de emprego:
ata cinco puntos.

g) Emprego da lingua galega na elaboración e na realización dos
proxectos: ata 2 puntos.

A puntuación mínima exixible para a aprobación
dos proxectos e concesión da correspondente subvención será de vinte
puntos.

Artigo 36º.-Resolución.
1.
Dentro dos nove meses seguintes á entrada da solicitude no rexistro do órgano
competente para a súa tramitación, cumpridos os trámites previstos no artigo
34º, emitida a proposta de resolución polo órgano instrutor e fiscalizada esta
pola respectiva Intervención, o/a delegado/a provincial, por delegación do
conselleiro de Traballo, ditará e notificaralle á entidade solicitante a
resolución que proceda.

2. A resolución favorable conterá, como mínimo,
os seguintes extremos:
a) Finalidade
e obxectivos básicos do proxecto, número e características das persoas
beneficiarias, e, se é o caso, especialidades que se impartirán.

b) Subvención outorgada
con cargo aos orzamentos da Consellería de Traballo para o financiamento dos
custos sinalados no artigo 40º, debendo facerse constar que o seu importe ten o
carácter de estimado.

c) Duración do proxecto e datas previstas para o
seu comezo e para cada unha das súas fases.

d) Referencia a que a Unión Europea, a través do
Fondo Social Europeo, e mediante o correspondente programa operativo poderá
cofinanciar a subvención concedida na porcentaxe alí indicada.

e) Calquera outra
especificación que se estime oportuna en cada caso concreto.
3. Transcorrido o prazo de nove meses sen que se
notificase resolución expresa entenderase desestimada a solicitude, de acordo co
disposto no artigo 2 da Lei 6/2001, do 29 de xuño, de adecuación da normativa da
Comunidade Autónoma de Galicia á Lei 4/1999, do 13 de xaneiro, de modificación
da Lei 30/1992, do 26 de novembro, de réxime xurídico das administracións
públicas e do procedemento administrativo común e artigo 23 da Lei 9/2007, do 13
de xuño, de subvencións de Galicia.

4. Sen prexuízo do previsto no artigo 57º desta
orde, toda alteración das condicións tidas en conta para a concesión da axuda ou
subvención, e en todo caso a obtención concorrente de subvencións ou axudas
outorgadas por outras administracións ou entes públicos ou privados, nacionais
ou internacionais, poderá dar lugar á modificación da resolución de
concesión.

5.
As resolucións dos expedientes instruídos ao abeiro do disposto nesta orde
esgotan a vía administrativa, polo que, de conformidade co previsto no artigo 46
da Lei 29/1998, do 13 de xullo, reguladora da xurisdición
contencioso-administrativa, contra elas poderá interpoñerse recurso
contencioso-administrativo ante o órgano xurisdicional competente, no prazo de
dous meses contados desde o día seguinte ao da súa notificación, se fose
expresa; se non o fose, o prazo será de seis meses e contarase, para a
solicitante e outros/as posibles interesados/as, a partir do día seguinte a
aquel en que se produza o acto presunto.

Malia o anterior, cando a recorrente sexa
Administración pública poderá facer uso do requirimento previo a que alude o
artigo 44 da antedita Lei 29/1998.

Potestativamente, de non ser a entidade
solicitante Administración pública, con anterioridade á interposición do
antedito recurso contencioso-administrativo, de conformidade co previsto nos
artigos 116 e 117 da Lei 30/1992, do 26 de novembro, de réxime xurídico das
administracións públicas e do procedemento administrativo común, poderá
interpoñerse recurso de reposición ante o mesmo órgano que ditou o acto, no
prazo dun mes, se dito acto fose expreso; se non o fose, o prazo será de tres
meses e contarase, para a entidade solicitante e outros/as posibles
interesados/as, a partir do día seguinte a aquel en que se produza o acto
presunto.

Todo isto sen prexuízo da interposición de calquera outro recurso que se
considere oportuno para a defensa dos dereitos e intereses das entidades
solicitantes e doutros/as posibles interesados/as.

6. As subvencións
concedidas ao abeiro desta orde publicaranse, con expresión da entidade
beneficiaria, a contía e a finalidade no Diario Oficial de Galicia, na páxina
web oficial da Consellería de Traballo e no rexistros de subvencións, de acordo
co disposto na Lei 38/2003, do 17 de novembro, xeral de subvencións, na Lei
4/2006, do 30 de xuño, de transparencia e boas prácticas na Administración
pública galega, no Decreto 132/2006, do 27 de xullo, polo que se regulan os
rexistros públicos creados nos artigos 44 e 45 da Lei 7/2005, do 29 de decembro,
de orzamentos xerais da Comunidade Autónoma de Galicia para o ano 2006 e na Lei
9/2007, do 13 de xuño, de subvencións de Galicia.

Artigo 37º.-Modificacións
do proxecto.
1. Calquera modificación
que implique un cambio de titularidade da entidade promotora ou dos obxectivos e
actuacións básicas do proxecto que sexan considerados como substanciais deberá
ser solicitada segundo o procedemento indicado anteriormente.

2. De ter as
modificacións o dito carácter de substanciais, as delegacións provinciais
remitirán as solicitudes, cando o informe técnico sexa favorable, á Dirección
Xeral de Promoción do Emprego para que esta ditamine sobre a procedencia da
modificación pretendida. A súa resolución correspóndelles aos delegados e
delegadas provinciais, por delegación do conselleiro de Traballo.

Os mencionados cambios
deberán responder a causas excepcionais debidamente xustificadas que así o
exixan.

3.
Para a tramitación do cambio de titularidade, a entidade promotora titular
deberá presentar ante a correspondente delegación provincial a seguinte
documentación:

a) Solicitude de aceptación da súa renuncia e de cambio de titularidade
do proxecto, debidamente xustificada.

b) Escrito de aceptación do cambio de
titularidade pola nova entidade, xunto coa documentación exixible a teor do
previsto no artigo 31º.

c) Balances dos dereitos e obrigas que se
transfiren e de situación e xustificación das subvencións percibidas da
Consellería de Traballo.

d) Acta conxunta en que se acepta a liquidación e
transferencia dos dereitos e obrigas co visto e prace do delegado ou da delegada
provincial da Consellería de Traballo.

As solicitudes de modificacións non esenciais non
precisarán do ditame da Dirección Xeral de Promoción do Emprego para seren
resoltas pola delegación provincial. Da resolución que se dite enviarase copia á
dita dirección xeral para a súa constancia.

Capítulo V
Financiamento e xustificación de subvencións
Artigo 38º.-Financiamento da
subvención.
1. Os programas de
escolas obradoiro, casas de oficios, obradoiros de emprego e unidades de
promoción e desenvolvemento serán financiados con cargo aos orzamentos xerais da
comunidade autónoma a través das axudas e subvencións que conceda a Consellería
de Traballo ou ben directamente con medios propios con cargo ás partidas
orzamentarias correspondentes.

2. As aplicacións orzamentarias con que se
financiarán, entre outras, as anteditas axudas e subvencións son as
16.02.322A.440.1, 16.02.322A.444.1, 16.02.322A.460.2, e 16.02.322A.481.0 dos
orzamentos xerais da Comunidade Autónoma de Galicia para 2008 polos importes de
300.000,32; 800.000, 13.738.935,41 e 2.499.999,90 de euros, respectivamente.
Para exercicios futuros, as subvencións financiaranse con cargo ás mesmas
aplicacións polos importes respectivos, en 2009, de 500.000; 1.000.000;
25.000.000 e 3.000.000 de euros; e, en 2010, polos de 300.000; 500.000;
15.000.000 e 2.000.000 de euros, respectivamente. Estes importes poderán ser
incrementados ou minorados en función das solicitudes que se presenten e das
axudas e subvencións que efectivamente se concedan e como consecuencia da
asignación ou da redistribución de fondos finalistas para o financiamento dos
programas de fomento do emprego, coas limitacións que puidesen establecerse na
conferencia sectorial de asuntos laborais ou as disposicións aplicables ás
axudas e subvencións cofinanciadas polo Fondo Social Europeo.

3. A distribución de
créditos para o financiamento das axudas e subvencións previstas no capítulo II
desta orde será directamente proporcional ao número de persoas desempregadas e á
evolución do desemprego rexistrado no período 2003-2007, e inversamente
proporcional á evolución da poboación no citado período.

Artigo 39º.-Convenios de
colaboración.
As entidades promotoras
poderán subscribir convenios de colaboración con outras entidades públicas ou
privadas, mediante os cales se comprometan a achegar parte ou a totalidade do
custo do proxecto, descontándose estas achegas da subvención que poida conceder
a Consellería de Traballo. Esta circunstancia farase constar na memoria prevista
no artigo 31º.

Sección primeira
Escolas
obradoiro, casas de oficios e obradoiros de emprego
Artigo 40º.-Obxecto da subvención.
1. As axudas e subvencións que conceda a
Consellería de Traballo para cada escola obradoiro, casa de oficios ou obradoiro
de emprego, e que se determinarán na resolución que aprobe o proxecto,
destinaranse exclusivamente a sufragar os seguintes custos:

-Os de formación
profesional ocupacional e, se é o caso, educación básica durante todas as etapas
do proxecto.

-As bolsas do alumnado-traballador durante a primeira etapa formativa das
escolas obradoiro e casas de oficios.

-Os salariais derivados dos contratos de traballo
que se subscriban co alumnado-traballador.

2. En ningún caso, o importe da subvención
concedida poderá ser de tal contía que, illadamente ou en concorrencia con
subvencións ou axudas doutras administracións públicas ou doutros entes públicos
ou privados, nacionais ou internacionais, supere o custo do
proxecto.

Artigo 41º.-Subvención para custos de formación ocupacional e educación
básica. Bolsas.

1. Consideraranse como custos de formación ocupacional e, se é o caso, de
educación básica, susceptibles de seren subvencionados:

-Os custos derivados da
contratación do persoal directivo, docente e de apoio.
-As bolsas do alumnado-traballador durante a
primeira etapa formativa das escolas obradoiro e casas de oficios.

-Os medios e materiais
didácticos e de consumo para a formación.
-As amortizacións de instalacións e equipos. Para o seu cálculo
utilizaranse as táboas de coeficientes anuais de amortización oficialmente
establecidas.

-As viaxes para a formación do alumnado-traballador.
-Os materiais de oficina.
-O aluguamento de instalacións, maquinaria e
equipos, excluído o leasing.
-Os
gastos xerais.
-Durante a primeira
etapa formativa das escolas obradoiro e casas de oficios, compensarase o custo
do seguro de accidentes do alumnado-traballador, así como, se é o caso, o
importe da póliza de responsabilidade civil para facer fronte aos riscos que
para os bens e as persoas poidan derivar da actuación profesional do persoal da
escola obradoiro ou casa de oficios durante todo o funcionamento do
proxecto.

-Outros gastos de funcionamento que sexan necesarios para o
desenvolvemento do proxecto formativo.

2. Non poderán financiarse con cargo á subvención
concedida:
-As indemnizacións por
morte e as correspondentes a traslados, suspensións, despedimentos, cesamentos
ou finalizacións de contratos.

-Os gastos de investimento tales como a
adquisición de inmobles, instalacións, maquinarias e equipos.

-Os alugamentos de
edificios, locais, naves, aulas ou o seu acondicionamento, sempre que non sexa
resultado da práctica profesional do alumnado-traballador
participante.

-Os gastos financeiros xerados por avais, anticipos bancarios ou
análogos.
Artigo 42º.-Cálculo da
subvención para custos de formación ocupacional e educación básica e
bolsas.

1.
Para os efectos do previsto no artigo anterior, o cálculo da subvención
efectuarase por hora/alumno/a de formación e por módulos e fases:

-Módulo A: mediante este
módulo compensaranse os custos salariais do persoal directivo, docente e de
apoio que fose seleccionado e contratado, incluídos os orixinados polas cotas
por conta da persoa empregadora, derivados de continxencias comúns e
profesionais, Fondo de Garantía Salarial, desemprego e formación
profesional.

-Módulo B: con este módulo compensaranse os demais gastos enumerados no
número 1 do artigo anterior. Dado que os alumnos/as reciben formación teórica ou
teórico-práctica durante toda a xornada, consideraranse horas formativas as
correspondentes á súa totalidade, tanto na primeira fase de formación como nas
demais fases de formación en alternancia.

2. Para o ano 2008 establécense os seguintes
importes:
-Primeira fase ou etapa de
formación inicial en escolas obradoiro e casas de oficios:

-Módulo A: 2,98
euros/hora/alumno/a.
-Módulo B: 1,67
euros/hora/alumno/a.
-Segunda etapa
de formación en alternancia en escolas obradoiro e casas de oficios, e
obradoiros de emprego, durante todo o proxecto:

-Módulo A: 2,98
euros/hora/alumno/a.
-Módulo B: 0,83
euros/hora/alumno/a.
O incremento
destes módulos para anos sucesivos será do 3% anual, mentres non se dite
disposición en contrario.

3. A contía dos anteditos módulos é única para
cada fase, aínda que se desenvolva en dous exercicios anuais distintos e será a
que corresponda á data de inicio da fase.

4. O importe do módulo A ten en consideración a
relación dun ou dunha docente a xornada completa por cada oito
alumnos/as.

O
importe da subvención prevista para gastos de formación e funcionamento en cada
fase será o equivalente ao resultado de multiplicar o valor dos módulos A e B
polo número de alumnos/as e polo total de horas considerando a xornada
completa.

5.
A subvención correspondente ás bolsas nas escolas obradoiro e casas de oficios
será o resultado de multiplicar 6,01 euros por 125, número de días lectivos
estimados como correspondentes á primeira fase, e polo número de alumnos/as
participantes previstos no proxecto.

Artigo 43º.-Subvención para custos salariais do
alumnado-traballador das escolas obradoiro e casas de oficios.

Nos contratos para a
formación que a entidade promotora subscriba co alumnado-traballador
participante nas escolas obradoiro e casas de oficios durante a segunda etapa
formativa, a Consellería de Traballo subvencionará o 75% do salario mínimo
interprofesional anualmente establecido, incluída a parte proporcional de dúas
pagas extraordinarias. Así mesmo, tamén subvencionará a totalidade das cotas por
conta da persoa empregadora correspondentes á Seguridade Social, Fondo de
Garantía Salarial e Formación Profesional previstas para os ditos contratos na
súa normativa específica.

Artigo 44º.-Subvención para custos salariais do
alumnado-traballador dos obradoiros de emprego.

Nos contratos para a
formación que a entidade promotora subscriba co alumnado-traballador
participante nos obradoiros de emprego, a Consellería de Traballo subvencionará
o 150% do salario mínimo interprofesional anualmente establecido, incluída a
parte proporcional de dúas pagas extraordinarias. Así mesmo, tamén subvencionará
a totalidade das cotas por conta da persoa ou entidade empregadora
correspondentes á Seguridade Social, Fondo de Garantía Salarial e Formación
Profesional previstas para os ditos contratos na súa normativa
específica.

Artigo 45º.-Actualización da subvención.
1. O importe das cantidades efectivas que se
aboarán en cada fase estará en función do incremento anual do valor dos módulos,
do salario mínimo interprofesional e das cotizacións á Seguridade Social
vixentes, do número de alumnos e alumnas-traballadores/as participantes en cada
fase e da xustificación dos gastos subvencionados na fase anterior.

2. A actualización
prevista no punto anterior non será de aplicación ás cantidades correspondentes
a bolsas.

Artigo 46º.-Produción de bens e servizos.
Cando as escolas obradoiro, casas de oficios ou
obradoiros de emprego, no desenvolvemento da súa actividade, produzan bens que
sexan susceptibles de comercialización, poderán allearse, sempre que non se
incorra en competencia desleal e se dispoña das autorizacións necesarias. Os
ingresos procedentes de tales alleamentos ou da prestación de servizos deberán
aplicarse ás actividades da escola obradoiro, casa de oficios ou obradoiro de
emprego, debendo quedar constancia documental e contable tanto dos ingresos
obtidos como do seu destino.

Sección segunda
Unidades de promoción e
desenvolvemento
Artigo 47º.-Obxecto
da subvención.
1. As axudas e
subvencións que conceda a Consellería de Traballo para cada unidade de promoción
e desenvolvemento, e que se determinarán na resolución que aprobe o proxecto,
destinaranse exclusivamente a sufragar os seguintes custos:

-Os salariais derivados
dos contratos que se subscriban co persoal directivo, técnico e de apoio
previstos no artigo 25º.

-Os derivados do funcionamento da unidade de
promoción e desenvolvemento.
2. En
ningún caso, o importe da subvención concedida pola Consellería de Traballo
poderá ser de tal contía que, illadamente ou en concorrencia con subvencións ou
axudas doutras administracións públicas ou doutros entes públicos ou privados,
nacionais ou internacionais, supere o custo do proxecto.

Artigo 48º.-Subvención
para custos salariais.
1. A contía da
subvención prevista para a contratación do persoal técnico das unidades de
promoción e desenvolvemento, incluídas as cotas patronais á Seguridade Social,
estímase, para o ano 2008, en 33.010,77 euros por xornada completa, ano e persoa
traballadora, reducíndose proporcionalmente, de ser o caso, en función da
xornada e da duración de cada contrato. A dita subvención incrementarase nun 20%
para a contratación do director ou directora da unidade de promoción e
desenvolvemento.

2. O importe da subvención para custos salariais, incluídas as cotas
patronais á Seguridade Social, derivados da contratación do persoal de apoio
será, en 2008, de 17.940,63 euros por xornada completa, ano e persoa
traballadora, e reducirase proporcionalmente, de ser o caso, en función da
xornada e da duración de cada contrato.

3. As referidas cantidades considéranse
subvencións máximas por custos salariais e cotas patronais derivadas da
contratación do persoal da unidade de promoción e desenvolvemento, pero non
condicionarán os salarios efectivamente pactados entre ese persoal e a entidade
promotora.

4.
Non serán susceptibles de financiarse con cargo á subvención concedida as
indemnizacións por morte e as correspondentes a traslados, suspensións,
despedimentos, cesamentos ou finalizacións de contratos.

Artigo 49º.-Subvención
para gastos de funcionamento.
1. Os
gastos derivados do funcionamento das unidades de promoción e desenvolvemento
establécense, para 2008, en 3.301,55 euros por persoa traballadora e ano,
reducíndose proporcionalmente, se é o caso, en función da xornada e duración de
cada contrato.

2. Consideraranse como gastos de funcionamento susceptibles de seren
subvencionados:

-Os medios e materiais de consumo e oficina.
-As amortizacións de instalacións e equipos. Para
o seu cálculo utilizaranse as táboas de coeficientes anuais de amortización
oficialmente establecidas. Cando a entidade promotora achegue para o
desenvolvemento do proxecto bens (equipos e instalacións) amortizables,
xuntarase ao orzamento de gastos relación valorada destes, incluíndo as cotas de
amortización que deriven da aplicación das táboas de coeficientes de
amortización anualmente establecidas.

-O alugamento de instalacións, maquinaria e
equipos, excluído o leasing.
-Os
gastos xerais.
-De ser o caso, a
póliza de responsabilidade civil para lles facer fronte aos riscos que para os
bens e as persoas poidan derivar da actuación profesional do persoal
participante durante todo o funcionamento do proxecto.

-Outros gastos de
funcionamento necesarios para o desenvolvemento do proxecto.
3. Non poderán financiarse con cargo á subvención
concedida:
-Os gastos de
investimento, tales como a adquisición de inmobles, instalacións, maquinaria e
equipos.

-O
alugamento de edificios, locais ou similares.
-Os gastos financeiros xerados por avais,
anticipos bancarios ou análogos.
Artigo 50º.-Actualización da subvención.
1. As cantidades previstas nos artigos 48º e 49º
en concepto de subvención para custos salariais e gastos de funcionamento serán
obxecto dun incremento anual equivalente a un 3%, mentres non se dite
disposición en contrario.

2. En todo caso, a contía da subvención é única
para cada fase, aínda que se desenvolva en dous exercicios anuais distintos e
será a que corresponda á data de inicio da fase.

Sección
terceira
Pagamento e xustificación da
subvención
Artigo 51º.-Pagamento da
subvención.
1. Correspóndelles ás
delegacións provinciais da Consellería de Traballo o pagamento das subvencións
concedidas, logo da solicitude da entidade promotora, no modelo que para o
efecto estableza a Dirección Xeral de Promoción do Emprego, por períodos
semestrais e en función das fases do proxecto que se indiquen na resolución de
concesión.

2.
Unha vez iniciada a primeira fase, e despois da xustificación do comezo mediante
a oportuna certificación emitida en tal sentido pola entidade promotora,
aboaráselle a esta, en concepto de anticipo, unha cantidade equivalente ao custo
subvencionado correspondente a ese período, que en ningún caso poderá
superar:

-O
35% do importe total da subvención da escola obradoiro ou casa de
oficios;
-O 50% do importe total da
subvención do obradoiro de emprego;
-O 30% do importe total da subvención da unidade de promoción e
desenvolvemento.
Rematada a fase
anterior, e logo da xustificación de gastos, no prazo dun mes contado desde a
data da súa solicitude, aboaráselle ao promotor ou promotora, en concepto de
pagamento á conta da liquidación definitiva e a medida que o/a beneficiario/a
xustifique os gastos, unha cantidade equivalente ao custo subvencionado
correspondente á nova fase, sen que en ningún caso se supere o límite do 80% do
importe dos libramentos non xustificados pola entidade promotora, de acordo co
establecido no artigo 53º.

3. Cando un obradoiro de emprego conste dunha
fase, e unha vez acreditado o seu inicio na forma prevista no parágrafo segundo,
aboaráselle á entidade promotora, en concepto de anticipo, unha cantidade
equivalente ao 50% do importe total da subvención para o conxunto do
proxecto.

Neste caso, despois de recibida a súa solicitude, poderá aboárselle ao
promotor ou promotora, en concepto de pagamento á conta e a medida que o/a
beneficiario/a xustifique os gastos, unha cantidade equivalente ao 30% do
importe total da subvención para o conxunto do proxecto.

4. O 20% ou, se é o caso,
o 50% restante aboaráselle á entidade promotora unha vez rematado o proxecto,
xustificados todos os gastos e presentada a acta de liquidación do expediente
nos termos dispostos nos artigos 53º e 55º.

5. No momento da xustificación da execución total
do proxecto e, en calquera caso, antes do derradeiro pagamento, o/a
beneficiario/a presentará unha declaración complementaria do conxunto das axudas
solicitadas, tanto as aprobadas ou concedidas como as pendentes de resolución,
para o mesmo proxecto, das distintas administracións públicas competentes ou das
súas entidades vinculadas ou dependentes.

Artigo 52º.-Garantías.
1. No suposto de que as entidades promotoras
teñan a condición xurídica de ente de dereito privado, con carácter previo á
recepción dos libramentos previstos no artigo anterior, deberán constituír a
favor da Consellería de Traballo garantía para responder da correcta aplicación
da subvención concedida, na forma e condicións previstas no artigo 17 do Decreto
287/2000, do 21 de novembro, polo que se desenvolve o réxime de axudas e
subvencións públicas da Comunidade Autónoma de Galicia.

2. A garantía será
liberada cando sexa acreditado que a subvención concedida se aplicou á
finalidade prevista e que foron xustificadas correctamente as cantidades
percibidas en tal concepto.

Artigo 53º.-Forma de xustificación.
1. A xustificación realizarase de conformidade co
previsto no artigo 28 da Lei 9/2007, do 13 de xuño, de subvencións de Galicia. A
entidade promotora, dentro do mes seguinte ao remate de cada fase, remitiralle á
delegación provincial da Consellería de Traballo os xustificantes dos pagamentos
efectuados con cargo aos fondos recibidos. A xustificación presentarase segundo
o detalle indicado nos modelos que estableza a Dirección Xeral de Promoción do
Emprego, e non poderán efectuarse compensacións entre os distintos conceptos.
Así mesmo, xuntarase relación dos pagamentos realizados con identificación das
persoas perceptoras e detalle das cantidades aboadas.

Unha vez verificada a
xustificación por gastos efectuados, e cumprido o requisito establecido no
artigo seguinte, axustarase o correspondente saldo na próxima transferencia que
se vaia efectuar.

2. A xustificación por horas realizadas nas escolas obradoiro, casas de
oficios e obradoiros de emprego deberá efectuarse mediante unha relación do
alumnado-traballador participante no período que se xustifica, con expresión das
súas datas de alta e baixa, xunto coas copias dos seus contratos de traballo,
prórrogas e partes de baixa na Seguridade Social.

Para a xustificación dos
custos salariais do alumnado-traballador participante, que se efectuará en
función dos contratos efectivamente formalizados e pola duración correspondente
en cada fase, será necesario achegar a documentación indicada no parágrafo
anterior.

A
antedita documentación deberá xuntarse á solicitude de transferencia de fondos
correspondentes á seguinte fase, segundo o modelo que para o efecto estableza a
Dirección Xeral de Promoción do Emprego.

3. Cando as entidades promotoras sexan organismos
públicos, consideraranse documentos xustificativos dos pagamentos efectuados as
certificacións expedidas para o efecto polos órganos competentes e nas cales
consten detallados os pagamentos correspondentes a cada unha das partidas
subvencionadas, así como os documentos bancarios correspondentes (extracto ou
cargo bancario). Igualmente deberán achegar relación dos xustificantes de gastos
e pagamentos realizados, cando proceda, con cargo ao módulo B.

En calquera caso, os
documentos xustificativos individualizados deberán quedar dispoñibles para as
actuacións de comprobación e control.

4. As asociacións, fundacións e entidades sen
ánimo de lucro presentarán documentos xustificativos individualizados dos
pagamentos efectuados, así como os documentos bancarios correspondentes
(extracto ou cargo bancario).

5. No caso de que non se xustifique segundo o
previsto nos puntos anteriores, non se realizarán novas provisións de fondos, e
procederase á reclamación das cantidades non xustificadas de conformidade co
procedemento establecido para o efecto.

6. Sen prexuízo do disposto nos puntos anteriores
e da ulterior xustificación ao final da fase, a entidade promotora dunha escola
obradoiro ou casa de oficios, antes do día 15 do mes en que aboe as bolsas,
deberalle remitir á delegación provincial unha relación de perceptoras e
perceptores destas, indicando as cantidades que lles serán aboadas en tal
concepto e o número de días lectivos asistidos.

Artigo 54º.-Subvención
máxima xustificable das escolas obradoiro, casas de oficios e dos obradoiros de
emprego.

A
subvención máxima que en cada fase se pode admitir como xustificada, por gastos
de formación e funcionamento, para cada un dos módulos A e B e sen prexuízo das
bolsas previstas no artigo 8º, non poderá exceder do que resulte de multiplicar
o número de horas realizadas polo importe de cada módulo. Para estes efectos,
tamén serán consideradas como horas efectivas as do alumnado-traballador que
abandone o proxecto e polo tempo comprendido entre a data da súa baixa e o
remate da fase ou, se é o caso, a data de alta do alumno ou alumna-traballador/a
que substitúa a dita baixa e as correspondentes aos días lectivos non
asistidos.

Igualmente, asimilaranse a horas de formación efectivamente impartidas as
correspondentes aos períodos de vacacións anuais retribuídos desfrutados polo
alumnado-traballador participante, establecidos legal ou
convencionalmente.

Artigo 55º.-Liquidación do expediente.
1. Dentro do mes seguinte ao remate do proxecto,
a entidade promotora remitiralle á delegación provincial da Consellería de
Traballo, nos modelos que estableza a Dirección Xeral de Promoción do Emprego, a
seguinte documentación:

a) Xustificación dos pagamentos efectuados con
cargo aos fondos correspondentes á segunda ou sucesivas fases, segundo
proceda.

b)
Relación de gastos realizados e os correspondentes xustificantes de
pagamento.

c)
Acta de liquidación e cadro-resumo de xustificantes de gastos.
2. Despois de verificada a xustificación
presentada, e en caso de acordo, a delegación provincial da Consellería de
Traballo daralle a súa conformidade aos documentos antes sinalados, procederá ao
aboamento das cantidades previstas no artigo 51º.4 e, se é o caso, expedirá o
certificado necesario para liberar a garantía constituída.

No suposto de
desconformidade ou discrepancia, a delegación provincial descontará do pagamento
do 20% restante as cantidades non xustificadas.

3. Revisada a
xustificación, e de existir un saldo positivo a favor da Consellería de
Traballo, a delegación provincial iniciará o procedemento establecido para o
reintegro das cantidades non xustificadas.

4. En todo caso, no prazo de tres meses
posteriores á finalización da actividade do proxecto, a delegación provincial da
Consellería de Traballo remitiralle á Dirección Xeral de Promoción do Emprego a
documentación sinalada na letra c) do punto 1 deste artigo.

Capítulo VI
Obrigas, seguimento e control
Artigo 56º.-Obrigas.
As entidades beneficiarias das subvencións
previstas nesta orde, ademais de cumprir as obrigas establecidas pola normativa
aplicable con carácter xeral ás axudas e subvencións públicas,
deberán:

a)
Realizar as actividades para as que se concede a subvención, de conformidade
coas disposicións previstas nesta orde e nas resolucións, instrucións ou
circulares que a desenvolvan.

b) Acondicionar e dotar as instalacións de xeito
que reúnan as condicións de seguridade e saúde laboral que permitan o normal
desenvolvemento das actividades formativas desde o inicio do
proxecto.

c)
Se é unha escola obradoiro, casa de oficios ou obradoiro de emprego, contratar o
alumnado-traballador participante, na modalidade contractual e pola duración
prevista nos artigos 9º e 10º desta orde, e formalos nos aspectos teóricos e
prácticos das actividades profesionais ou oficios obxecto do programa. Se é unha
unidade de promoción e desenvolvemento, contratar o persoal directivo, técnico e
de apoio que se determine.

d) Acreditar ante a Consellería de Traballo a
realización das actividades e o cumprimento dos requisitos exixidos para a
concesión da axuda ou subvención, achegando a documentación que lles sexa
requirida co fin de comprobar o cumprimento das obrigas que derivan da dita
concesión.

e)
Satisfacer, ao seu vencemento, as obrigas económicas que deriven do
funcionamento do proxecto subvencionado, especialmente as bolsas e as de
carácter salarial, con independencia de que se percibise con anterioridade a
subvención concedida.

f) Someterse ás actuacións de comprobación
efectuadas pola Consellería de Traballo e ás da Inspección de Traballo e
Seguridade Social, ás de control financeiro que corresponden á Intervención
Xeral da Comunidade Autónoma, ás previstas na lexislación do Consello de Contas
e ás que poidan corresponder, no suposto de cofinanciamento polo Fondo Social
Europeo, á Comisión e Tribunal de Contas das Comunidades Europeas, de acordo co
establecido no artigo 3.1º do Regulamento da Comisión 68/2001, do 12 de
xaneiro.

g)
Comunicarlle á Consellería de Traballo a obtención doutras subvencións ou axudas
para a mesma finalidade, procedentes de calquera outra Administración ou ente
público nacional ou internacional, no momento de presentar a solicitude así como
con ocasión da xustificación da execución total do proxecto e, en todo caso,
antes do derradeiro pagamento.

h) Identificar convenientemente, para os efectos
de difusión pública, a sede do proxecto así como as actividades e as obras e
servizos que se realicen, tendo en conta que as súas actividades de publicidade
e divulgación se adecuarán á normativa correspondente e ás previsións do Fondo
Social Europeo. Así mesmo, nas realizacións de carácter permanente que leven a
cabo as escolas obradoiro, casas de oficios e obradoiros de emprego colocarase
una placa identificativa, seguindo os modelos e características que estableza a
Dirección Xeral de Promoción do Emprego.

Artigo 57º.-Incumprimento de obrigas. Reintegro
da subvención.
1. O incumprimento
total ou parcial por parte da entidade beneficiaria das obrigas establecidas
nesta orde así como na demais normativa aplicable aos programas de escolas
obradoiro, casas de oficios, obradoiros de emprego e unidades de promoción e
desenvolvemento e, con carácter xeral, ás axudas e subvencións públicas que se
outorguen con cargo aos orzamentos xerais da Comunidade Autónoma de Galicia,
orixinará, tendo en consideración a natureza e causas do incumprimento, e no seu
caso a súa incidencia na formación e cualificación profesional do
alumnado-traballador participante, o reintegro total ou parcial das cantidades
percibidas en concepto de axudas ou subvencións e mais os xuros de demora nas
condicións e de conformidade co establecido Lei 9/2007, do 13 de xuño, de
subvencións de Galicia e sen prexuízo do establecido no texto refundido da Lei
sobre infraccións e sancións na orde social, aprobado polo Real decreto
lexislativo 5/2000, do 4 de agosto.

2. As delegacións provinciais da Consellería de
Traballo facilitarán información aos comités provinciais de emprego dos
incumprimentos das entidades promotoras que dean lugar ao reintegro total ou
parcial das axudas concedidas.

Artigo 58º.-Asistencia, seguimento e
avaliación.
1. As delegacións
provinciais da Consellería de Traballo son os órganos encargados de realizar as
tarefas de supervisión, coordinación, asistencia técnica, seguimento e control
da xestión das escolas obradoiro, casas de oficios, obradoiros de emprego e
unidades de promoción e desenvolvemento, así como das axudas e subvencións
concedidas.

2. Ademais de tramitar e resolver o expediente de solicitude e, de ser o
caso, transferir os fondos correspondentes, deben realizar, na forma e cos
procedementos que estableza a Dirección Xeral de Promoción do Emprego, as
seguintes actuacións:

a) Asistencia, apoio e asesoramento técnico e
administrativo tanto á entidade promotora na preparación do proxecto como á
propia escola obradoiro, casa de oficios, obradoiro de emprego ou unidade de
promoción e desenvolvemento na realización das actividades para as que se
concede a subvención, para conseguir o éxito do proxecto: creación de emprego,
cualificación, adquisición de experiencia e inserción laboral, así como a
correcta realización e desenvolvemento do traballo e actividades
previstas.

b)
Seguimento da xestión, obtendo das escolas obradoiro, casas de oficios,
obradoiros de emprego e unidades de promoción e desenvolvemento a información
referente ao seu alumnado-traballador, persoal directivo, docente e de apoio e
calquera outro dato que se considere de interese para o seguimento puntual da
xestión, especialmente daqueles que serviron de base para a concesión da
subvención.

c) Control das axudas e subvencións concedidas e liquidación do
expediente.
d) Control dos resultados
obtidos. Para estes efectos,
-As
entidades promotoras de escolas obradoiro, casas de oficios ou obradoiros de
emprego, aos seis e doce meses da súa finalización, remitirán, debidamente
cuberto, o cuestionario de inserción laboral, ademais de estaren obrigadas a
proporcionar calquera outra información que se considere pertinente con tal
finalidade.

-As entidades promotoras de unidades de promoción e desenvolvemento
remitirán, dentro do mes seguinte ao final de cada unha das fases, unha memoria
en que se reflictan as actuacións desenvolvidas durante o dito período e as
previstas para o novo semestre. Con ocasión do remate do proxecto, presentarán
unha memoria final das actividades e resultados obtidos. Así mesmo, estarán
obrigadas a proporcionar calquera outra información que se considere pertinente
con tal finalidade.

Disposicións adicionais
Primeira.-As axudas e subvencións aos programas
de escolas obradoiro e casas de oficios, de obradoiros de emprego e de unidades
de promoción e desenvolvemento poderán ser cofinanciadas pola Unión Europea, a
través do Fondo Social Europeo, mediante o Programa operativo de adaptabilidade
e emprego, 2007 ES 05U PO 001, nunha porcentaxe do 80%.

Segunda.-A concesión das
axudas e subvencións reguladas por esta orde, estará supeditada á existencia de
crédito nas aplicacións orzamentarias 16.02.322A.440.1, 16.02.322A.444.1,
16.02.322A.460.2, e 16.02.322A.481.0 dos orzamentos xerais da Comunidade
Autónoma de Galicia para 2008.

As entidades sinaladas no artigo 6º, letras a) e
b), desta orde poderán obter a concesión das referidas axudas e subvencións,
logo de existencia de crédito nas aplicacións orzamentarias que, polo carácter
das ditas entidades, corresponda. Para tales fins, se é o caso, realizaranse as
oportunas modificacións orzamentarias, sen que en ningún caso se supere o
importe total consignado nesta orde.

Terceira.-Os créditos correspondentes a
subvencións que conteñan fases que se inicien en exercicios futuros, terán o
carácter de plurianuais, de conformidade co preceptuado polo artigo 58.1º b) do
texto refundido da Lei de réxime financeiro e orzamentario de Galicia e no
acordo do Consello da Xunta de Galicia, adoptado na súa sesión do día 20 de
decembro de 2007.

Cuarta.-Os créditos previstos para o financiamento das axudas e
subvencións que se concedan ao abeiro desta orde poderán ser obxecto de
modificación como consecuencia da asignación ou da redistribución dos fondos
destinados a custear os programas de fomento do emprego, coas limitacións que
establezan a conferencia sectorial de asuntos laborais ou as disposicións
aplicables ás axudas e subvencións cofinanciadas polo Fondo Social Europeo. A
asignación de créditos que, como consecuencia das posibles modificacións que
puidesen producirse, resulte definitiva para o financiamento das axudas e
subvención previstas nesta orde deberá ser publicada no Diario Oficial de
Galicia.

Quinta.-Apróbase a delegación de atribucións do conselleiro de Traballo
nos/as delegados/as provinciais, no ámbito das súas respectivas provincias, para
resolver a concesión ou denegación das axudas e subvencións previstas nesta
orde, aprobación ou denegación das modificacións dos proxectos así como para
autorizar, dispoñer, recoñecer a obriga e propoñer os correspondentes
pagamentos, así como as relativas aos procedementos de reintegro sinaladas no
título II da Lei 9/2007, do 13 de xuño, de subvencións de Galicia.

Sexta.-As entidades
beneficiarias das axudas e subvencións previstas nesta orde están suxeitas ao
réxime de infraccións e sancións en materia de subvencións, de conformidade co
previsto nos artigos 50 e seguintes da Lei 9/2007, do 13 de xuño, de subvencións
de Galicia.

Sétima.-Por resolución do director xeral de Promoción do Emprego
poderanse establecer os criterios necesarios para que, a través desta orde, en
canto aos colectivos prioritarios, se poidan cumprir os obxectivos establecidos
polo Servizo Público de Emprego de Galicia, de acordo coas directrices de
emprego europeas e o acordo sobre obxectivos e medidas de emprego de Galicia
subscrito como resultado do diálogo social en Galicia pola Xunta de Galicia, a
Confederación de Empresarios de Galicia (CEG), a UGT-Galicia e o S.N. de CC.OO.
de Galicia e a demais normativa e acordos que, se é o caso, resulten de
aplicación.

Oitava.-Paro os efectos do disposto no artigo 3.3º da Orde do 11 de
febreiro de 1998 sobre tramitación anticipada de expedientes de gasto, na súa
redacción dada pola Orden do 27 de novembro de 2000, a concesión das axudas ou
subvencións estará sometida á condición suspensiva de existencia de crédito
axeitado e suficiente no momento da resolución.

Disposición
transitoria
As escolas obradoiro,
casas de oficios, obradoiros de emprego e unidades de promoción e
desenvolvemento en funcionamento no momento da entrada en vigor desta orde,
continuarán rexéndose pola normativa ao abeiro da que foron
aprobadas.

Disposicións derradeiras
Primeira.-Autorízase o director xeral de Promoción do Emprego para ditar,
no ámbito das súas competencias, as resolucións e instrucións necesarias para o
desenvolvemento e a execución desta orde.

Segunda.-Esta orde entrará en vigor o día
seguinte ao da súa publicación no Diario Oficial de Galicia.

Santiago de Compostela,
21 de decembro de 2007.
Ricardo
Jacinto Varela Sánchez
Conselleiro de
Traballo
Ver referencia pdf
"01000D010P047.PDF"

© Xunta de Galicia
Información mantida pola Xunta de
Galicia
Servizo prestado pola Consellería de Presidencia, AA.PP. e
Xustiza
Correo electrónico: webdoga

xunta.es